Din il-gazzetta tinsab infurmata li l-proġett ta' tisbiħ fl-inħawi magħrufa bħala l-Fekruna, fix-Xemxija, jinsab fi stadju avvanzat. Dan il-proġett kien beda wara li sar investiment mill-Ministeru tat-Trasport u Infrastruttura, propju biex ikun assigurat li dawn l-inħawi li kienu jinsabu fi stat t'abbandun jingħataw dehra isbaħ u kif jixraq għat-tgawdija tal-pubbliku Malti kif ukoll dawk il-barranin li jżuru pajjiżna. Għalhekk kien meħtieġ li kemm jista' jkun malajr isiru x-xogħlijiet neċessarji, biex finalment illum pajjiżna għandu post ieħor ta' rikreazzjoni għall-pubbliku, speċjalment matul ix-xhur sbieħ tas-sajf. Ix-xogħlijiet kienu jikkonsistu f'numru ta' interventi li tqassmu fi programm ta' fażijiet, biex il-proġetti jsir b'mod professjonali, filwaqt li jitnaqqas kemm jista' jkun l-inkonvenjent għal dawk ir-residenti li jgħixu f'dawn in-naħat b'mod permanenti. Wara li tħejjew il-pjanti, u ħarġu l-permessi kollha neċessarji, bdiet l-ewwel fażi ta' dan il-proġett li kienet tikkonsisti fit-tneħħija u tħammil tal-materjal l-antik biex isiru passaġġi u aċċessi ġodda. Ix-xogħlijiet jinkorporaw il-parti ta' fuq u l-parti t'isfel li tmiss mal-baħar, fejn l-għan prinċipali kien li jkun hemm aċċess aħjar u fl-istess ħin isir it-tisbiħ meħtieġ. Fażi importanti f'dan l-istadju kienet it-trattament tal-moll eżistenti. Fil-fatt saru interventi biex dan ikun kollu aċċessibbli, speċjalment id-dawra li tmiss mal-baħar. Barra minn hekk inbnew mill-ġdid turġien sabiex jingħata aċċess sikur għallinhawwi li qabel ma setgħux jintlaħqu faċilment u mingħajr periklu. Fil-fatt, peress li dawn l-inħawi huma popolari wkoll mal-għaddasa, kien importanti li jsir aċċess tajjeb għalihom filwaqt li jitneħħa kull periklu. Għalhekk, saru xogħlijiet importanti, fosthom it-taraġ li jippermetti lill-għaddasa sabiex jinżlu fil-baħar mingħajr diffikulta'. Ma' dawn ix-xogħlijiet ġew installati diversu metri ta' lqugħ tal-ħadid mad-dawra li tagħti għall-baħar. Dan il-proġett kompla jingħata dehra aħjar billi tpoġġa ġebel kbir mad-dawra tal-moll, filwaqt li qegħdin jitħawwlu numru ta' siġar indiġeni, pjanti u arbuxelli. Barra minhekk, sabiex ikun hemm aktar sigurtà u anke sabiex jingħata dehra differenti matul il-lejl, saret sistema ġdida ta' dawl, b'fanali u dwal oħra , b'mod partikolari tul it-triq, il-passaġġ u t-taraġ prinċipali li jagħti għan-naħa t'isfel tal-proġett.